Piše: Ivan Karačony

Zdravko Pevec, nekadašnji vlasnik trgovačkog centra Pevec, ipak će morati u zatvor na nešto više od 10 mjeseci, dok će njegova supruga Višnja morati odraditi 80–ak sati rada za opće dobro.

Odlučio je tako u svojoj pravomoćnoj presudi Vrhovni sud Republike Hrvatske, čime je potvrdio nepravomoćnu presudu Županijskog suda u Bjelovaru iz siječnja 2015. godine.

Zdravko ipak mora u zatvor

Njome je Zdravko osuđen na djelomično uvjetnu kaznu od 2 godine i 10 mjeseci što znači da mu se polovina kazne od 1 godine i pet mjeseci neće izvršiti ako u naredne tri godine ne počini novo kazneno djelo. Preostalu polovinu kazne Zdravko mora odslužiti. Međutim, kako mu se u kaznu uračunava vrijeme koje je proveo u pritvoru od 2. lipnja do 15. prosinca 2010. godine, kazna mu se ”istopila” na nešto više od 10 mjeseci zatvora.

Što se tiče njegove supruge Višnje, Županijski sud joj je izrekao jednogodišnju kaznu zatvora koja je zamijenjena radom za opće dobro, a također joj je uračunato vrijeme koje je provela u pritvoru od 3. lipnja do 15. prosinca 2010. godine. Tako ispada da je Višnji izrečena kazna od 5 i pol mjeseci zatvora, a preda jedan dan zatvora znači dva sata rada za opće dobro, morat će odokativno odraditi oko 80 sati.

Tek preinaka u pravnoj oznaci

Obzirom da se u međuvremenu mijenjao zakon, Vrhovni sud je u svojoj pravomoćnoj presudi morao preinačiti presudu u pravnoj oznaci.

Presuda je preinačena u nazviu, odnosno kvalifikaciji kaznenog djela. Naime, bračni par Pevec je nepravomoćno osuđen za kazneno djelo zlouporabu položaja i ovlasti. Međutim, Vrhovni sud je to preinačio u počinjenje kaznenog djela zlouporabe povjerenja u gospodarskom poslovanju.

Tvrtki Pevec moraju vratiti 3,9 milijuna kuna

Vrhovni sud odbio je žalbe državnog odvjetnika s jedne te optuženog bračnog para s druge strane.

Osim kazne, Vrhovni sud je potvrdio presudu prvostupanjskog suda u dijeli koji se tiče imovinskopravnog zahtjeva prema kojem su Pevecovi dužni tvrtki Pevec d.d. iz Bjelovara solidarno isplatiti 3,9 milijuna kuna, što je iznos za koji su svojevremeno oštetili svoju tvrtku navodno izvlačeći novac na privatni račun.

Ujedno, optuženici su dužni platiti i 400 tisuća kuna sudskih troškova, a Višnja se mora u roku od osam dana od pravomoćnosti presude javiti nadležnom tijelu za probaciju.

Comments

comments